BREÑAS GONZÁLEZ DE ZÁRATE (EH Bildu, 2014-05-08):
Eskerrik asko eta egun on guztioi. Lehendakaria, sailburuak, legebiltzarkideak.
Beno, hasteko EH Bildun uste dugu, gaurko bi mozioek zentzurik ez dutela, kontuan hartzen baldin bada pasaden apirilaren 29an Donostiako udalean, Donostia 2016 egitasmoaren aldeko erakunde adierazpena onartu zela. Non talde politiko guztiak, esan den bezala, adostasun batera heldu ziren alderdikerien gainetik egitasmoari babesa, bultzada eta egonkortasuna emateko.
Eta egun batzuk geroago, Jaurlaritzak ere proiektuarekiko babesa berretsi egin zuen, hori bai, arreta galdu barik.
Horrez gain Legebiltzarrean ere, otsailaren 27ko osoko bilkuran, aho batez onartutako erdibidekoak egitasmoari babesa ematen zion eta injerentzia politikoa baztertu egiten zuen.
Beraz, testuinguru hau aintzat harturik, uste genuen Legebiltzarrean ere horretara helduko ginela. Hau da, talde politiko guztiok, gaurkoan ados jarriko ginela, proiektuaren aldeko adierazpen instituzional bat aurrera ateratzeko.
Baina azkenean, EH Bilduren nahiz EAJren nahiaren kontra, ez da posible izan tamalez, eta horregatik, hain zuzen heldu diogu horri gure zuzenketan. Hau da, bertan eskatzen duguna da, Donostiako udalaren erakunde adierazpena Legebiltzarrak ere bere egitea eta gurera ekartzea edo moldatzea. Hau da, Legebiltzarreko testuinguru eta ahalmenera egokitzea.
Jarraitzen dugu pentsatzen, Donostia 2016 hiriburutza proiektua, sekulako aukera dela Donostiarentzat eta Euskal Herriarentzat. Eta ordea, eremu politikotik ematen ari garen irudia nire interbentzio guztietan esan dudan bezala, tamalgarria da.
EH Bildu, udal gobernura heldu zenetik, mesfidantza izan da Donostia 2016 egitasmoa busti duen olatu bakarra. Mesfidantza eta hika-mikak talde politiko batzuen partetik. Eta horrek ere, talde teknikoaren eta egitasmoaren higaduran bere eragina izan du.
Juan Karlos Izagirre alkateak, gardentasun osoz onartu ditu egindako akatsak, komunikazioari edota egonkortasunari dagokionez esaterako. Eta era berean garbi adierazi du bere esku dagoen guztia egingo duela orain dela hiru urteko ilusiozko eta batasun irudi hori berreskuratu eta ahalko balitz, are gehiago zabaltzeko. Egitasmo honetan denok dutelako kabida eta inor soberan ez dagoelako. Hori baita, egitasmoaren ardatza.
Bestalde, adierazi berri du ekainean izango den hirugarren urteurrena, abagune polita izan daitekeela, proiektuaren sorreran protagonismo berezia izan zutenak lehen planora itzultzeko.
Eta ildo horretatik, alkate ohiari eta bere taldeari eskua luzatu die egitasmoan bere ekarpena egin eta parte har dezaten, aitortu behar zaielako, denona den egitasmo hau, eurena ere badela, eurak izan zirelako sustatzaileak. Horiek, alkatearen hitzak eta gonbita. Besarkada berrietarako bidea ireki nahian.
Mozioetan sarturik...
...sustatzaileak. Horiek alkatearen hitzak eta gonbita, besarkada berrietarako bidea ireki nahian.
Mozioetan sarturik, PPko ordezkari Borja Sémperri esan nahi diot zuzendaritza berria Bruselaseko irizpideei jarraiki izendatuko dela adierazi duela berriki alkateak. Hori batetik, betiere zalantzan jarri gabe orain arteko edota oraingo behin behineko zuzendaritza teknikoen profesionaltasuna.
Eta bere interbentzioan bai esan duela lagun batek esan omen ziola edo esan omen diola hasieratik Ezker Abertzaleari edo EH Bilduri kasu honetan, proiektua edo alkateari proiektua ez zaiola interesatu. Eta nik esan nahi nioke informazio hori funtsik gabeko informazioa dela eta kontrastatu beharko lukeela eta kontrastatzeko modurik egokiena dela zuzenean alkatearekin hitz egitea jakiteko benetan zer apustu egiten duen proiektu honen alde EH Bilduk.
PSEren ordezkari Susana Corcuerari esan nahi nioke Legebiltzarrean nahi beste agerraldi eskatzeko aukera dagoela eta bestetik, Legebiltzarrean aho batez onartutako erdibideko horretan, lehen aipatu den horretan, zehazten zela sailburua gutxienez bilkuraldi bakoitzean behin etor dadila informazioa ematera. Orduan, mozioari ez genion zentzurik ikusten aukera egon badagoelako nahi beste agerraldi eskatu ahal izateko eta nahi beste informazio eskuratu ahal izateko.
Zuzenketei dagokielarik, UPyDren zuzenketa ez dugu partekatzen inolaz ere lehen puntuan darabilen konfrontazio hizkuntzagatik, egitasmoari inolako ekarpenik egiten ez diona, "para acabar con el sectarismo imperante" delakoan, hain zuzen, edota egungo talde teknikoaren profesionaltasuna ezbaian jartzean.
Eta egia esan, UPyD baino sektarioagorik ez dakit ote dagoen. Besteak beste, etxe honetan behin eta berriro erakutsi duen bezala, EH Bildutik datorren guztia sistematikoki argudiatzen duela edota esaterako, Matias Mujika idazlea erreferentziatzat hartzean, euskara eta euskal kulturaren aurkako jarrera xenofoboagatik ezaguna dena.
Norabide aldatuz, esatea EAJren zuzenketarekin guztiz bat gatozela, egokitu baitu Donostiako udaleku adierazpen instituzionala Legebiltzarrera eta bestetik, proposatzen du sailburuak Legebiltzarrak eskatzen dion bakoitzean informazioa ematera etor dadila. Orain artean egin bezala.
Laburtuz, kultura esparruan jarduteko tresna da Donostia 2016 baina era berean arlo sozialean, ekonomikoan, elkarbizitzan eta bakearen eraikuntzan hizkuntza eta kultura gutxituen defentsan, kulturen eta herrien Europaren aldarrikapenean, elkarrizketan, kultura aniztasunean eta pertsona guztien giza eskubideen defentsan, besteak beste.
Ildo horretatik, EH Bilduk uste du badela garaia elkarbizitzan oinarritzen den proiektu honek guztion babesa jaso eta borroka politikotik kanpo uzteko. Bide horretan, erdibidekoa sinatu dugu EAJ eta gure artean. Erdibideko horretan, irakurriko dizuet:
"Eusko Legebiltzarra 2014ko otsailaren 27 osoko bilkuran diskurtsoan esan dudan bezala, erdibidekoan Donostia 2016 proiektuari adierazitako babes osoa berrestu egiten du eta bere ibilbidea era arrakastatsuan egiten lagunduko dio". Hori batetik. Eta bigarrenik, "Eusko Legebiltzarrak bere egiten du eta babes osoa ematen dio joan den apirilaren 29an Donostiako udal osoko bilkuran onartu zen adierazpen instituzionalari".
Hori gure erdibidekoa. Talde proposatzaileak beste bat aurkeztu dute. Ez gatoz guztiz bat. Orduan, gurearen alde egingo dugu.
Azkenik, ez nuke amaitu nahi garrantzi handiko datu bat aipatu barik. Berriki UNESCOren ondarea babesteko aholkularitza nazioarteko organoa denik, ICOMOS erakundeko presidente ordeak eta arkitektuak adierazi egin du Bellas Artes Jauregia gehienezko mailarekin babesten ez bada, nazioarteko alerta bat piztuko dutela eta horrek Donostiaren irudia eta kultura hiriburutza egitasmoak kaltetuko lituzkeela. Eta horrez gain, jakinarazi du eraikina ez dagoela inolaz ere erotzeko egoeran sinestarazi nahi izan den bezala.
Beraz, premiazkoa da talde guztiok horren alde lan egin dezagun. Momentuz, udal gobernuak Jaurlaritzari jauregia monumentu izenda dezan jasotzen duen adierazpen instituzionala proposatu du. Datorren udal batzarako eta EH Bildutik espero dugu proposamenak aurrera egitea. Hori da behintzat gure nahia.
Besterik ez, eskerrik asko.